Jari Liukku

Jari Matti Liukku (s. 22. toukokuuta 1960 Laihia) on suomalainen juristi ja poliisi, joka toimii Helsingin poliisilaitoksen poliisipäällikkönä. Liukku työskenteli vuosina 2017–2024 Europolin vakavan ja järjestäytyneen rikollisuuden torjuntakeskuksen johtajana Haagissa. Poliisihallitus nimitti Liukun Helsingin poliisilaitoksen poliisipäälliköksi 1.4.2024 alkaen.

Liukku valmistui poliisiksi Tampereen poliisikoulusta vuonna 1981, oikeustieteen kandidaatiksi Helsingin yliopistosta 1995 ja sai varatuomarin arvon vuonna 1997. Hän on työskennellyt muun muassa keskusrikospoliisin apulaispäällikkönä, Helsingin poliisilaitoksen apulaispoliisipäällikkönä 2005–2010 ja Länsi-Uudenmaan poliisilaitoksen poliisipäällikkönä vuodesta 2010.

 Helsingin huumepoliisin virkarikostutkinta 

Liukkua kuulusteltiin vuoden 2008 alussa Helsingin poliisilaitoksen huumerikosyksikön toimintaan kohdistuvassa virkarikostutkinnassa, jota johti valtionsyyttäjä Ari-Pekka Koivisto. Tutkinnassa epäiltiin ainakin yhdeksää poliisia virkarikoksista. Liukkua epäiltiin siitä, ettei hän ollut keskusrikospoliisin apulaispäällikkönä toimiessaan käynnistänyt esitutkintaa huumerikosyksikön toiminnasta vuosituhannen vaihteessa, vaikka epäilyjä rikoksista oli esitetty. Liukku oli kuulustelujen aikaan virkavapaalla ja työskenteli Euroopan komission erityistehtävissä Kosovossa, josta hän matkusti Helsinkiin kuulusteluihin.

Maaliskuussa 2008 Liukku ja huumerikosyksikön johtaja, rikosylikomisario Jari Aarnio, jättivät oikeuskanslerille tutkintapyynnön, jossa pyydettiin selvittämään, oliko heihin kohdistuvassa rikostutkinnassa menetelty lainmukaisesti. Oikeuskansleri Jaakko Jonkka tulkitsi tutkintapyynnön kanteluksi ja lähetti sen sisäministeriöön ja valtakunnansyyttäjänvirastoon lausunnolle.

 Europol 

Liukku johti Europolissa vakavan ja järjestäytyneen rikollisuuden torjuntakeskusta maaliskuusta 2017 lähtien. Hän siirtyi tehtävään Länsi-Uudenmaan poliisilaitoksen poliisipäällikön paikalta. Liukun mukaan järjestäytynyt rikollisuus on yksi Euroopan keskeisimmistä sisäisen turvallisuuden uhista. Europolin arvion mukaan järjestäytyneen rikollisuuden tuottama rikoshyöty Euroopassa on vähintään 110 miljardia euroa vuodessa, josta viranomaiset saavat takaisin noin runsaan prosentin.

Liukku piti Suomen tilannetta järjestäytyneen rikollisuuden saralla useita EU-maita parempana ja korosti ennalta estävän toiminnan merkitystä. Hänen mukaansa Suomella on hyvät mahdollisuudet olla edelläkävijä siinä, miten järjestäytynyttä rikollisuutta torjutaan ennen kuin se pääsee integroitumaan yhteiskunnan rakenteisiin.

 Helsingin poliisilaitoksen organisaatiouudistus 

Liukku toteutti vuonna 2024 Helsingin poliisilaitoksessa organisaatiouudistuksen, jossa muun muassa vuonna 2018 perustettu alaikäisten rikoksia keskitetysti tutkinut ryhmä ja ennalta estävän toiminnan ryhmät lakkautettiin ja sulautettiin osaksi poliisilaitoksen muita yksiköitä. Muutokset koskivat kaikkiaan noin 500 työntekijää.

Uudistus herätti voimakasta kritiikkiä henkilöstössä. MTV Uutisten nimettömästi haastattelemien poliisien mukaan nuorten rikostutkinnan kokonaiskuva heikkeni, kun aiemmin samalle tutkijalle keskitetyt tapaukset hajautettiin eri osastoille rikostyypin perusteella. Uudistuksessa lopetettiin myös lähisuhde- ja kunniaväkivaltaan keskittyvä ennalta estävä toiminta, johon oli aiemmin kuulunut poliisien käyntejä turvakodeissa. Aseman Lapset -järjestön rikostyön hankepäällikkö Heikki Turkka kertoi yhteistyön poliisin kanssa loppuneen "kuin seinään".

Liukku perusteli uudistusta toiminnan tehostamisella ja totesi aiemman toimintamallin olleen pirstaleinen. Hänen mukaansa ennaltaehkäisyä toteutettaisiin jatkossa poliisin peruspalvelujen kautta ja tilannekuva rakentuisi tietojärjestelmien tehokkaalla käytöllä.

 Lähteet 

Luokka:Suomalaiset juristit
Luokka:Suomalaiset poliisit
Luokka:Vuonna 1960 syntyneet
Luokka:Elävät henkilöt